Ich, Hans Kilcher von Vilingen, bekenn offenlich mitt disem brieff, ✳ das ich uff mentag nach sant Andres tag, des heligē zwoͤlffbotten,
nach Cristi gepùrt gezalt viertzechenhundertviertzig und siben jar, ze Vilingē in dem dorff ✳ mitt offē, vˀbannē gericht offenlich zegericht gesessen bin ✳ von bevelhens wegē des bescheidnen Nickli Entlibuͦchs, vogts ze Schenkembˀg, der zegegē was, ✳ und kamē daselbs
fùr mich und offen, vˀbannē gericht, vˀfùrsprechet, als recht ist, ✳ die erbern Hans Leder, in knecht wise und anstatt dˀ erwirdigē, minˀ
lieben frowē, frow Ursullen von Mùlinē, kloster frowē ✳ und der zit pflegˀin des jartzitampts ze Kùngsfelden, uff ein sit, ✳ und uff die
andˀn sit Cuͦnrat Vogt von Vilingen. ✳ und offnet der jetzgen̄t Cuͦnrat Vogt durch sinē fùrsprechē, wie das er von dˀ genemptē minˀ
frowē von Mùlinē in sin und sinˀ erbē kuntlich nutz acht Rinsch guldin bar ingenomē, und hett darub̄ fùr sich und sin erben eins stêtē,
vesten und ewigē kouffs vˀkoufft und zekouffen geben ✳ der genemptē minˀ frowen von Mùlinen zuͦ handen des jartzitampts ein halbē
mùt kernē gelts jerlichs und ewiges zinses, ✳ den si dem selben jartzitampt und sinē pflegˀn hinfùr alle jar je uff sant Martins tag
zuͦ rechtem, ewigē zinsz und nach zinsz recht, sitt und gewonheit ✳ geng und geͣb weren, antwurtē und geben soͤllent und wellent, uff, von un̄ ab
sinē wingarten, ze Vilingen am Schaperg gelegen, ruͤrt uff beid sit an Heini Vogts, sins bruͦders, wingarten, stost hinuff an Heitzmā Karlis
wingarten und herab uff Fischeˀn Matten daselbs, itē sinē aker im̄ hart ze Vilingē, nempt man die Hirsrùti, ist gelegē zwischent Heini Vogts,
obgen̄t, und Heini Meigˀs akern daselbs, stost heruff an den weg, gat ab ein fierding roggen hardzinsz, ✳ sussz sind beide stuk eigē und unbekùmbˀt,
die er ouch dem jartzitampt und sinen pflegˀn hierub̄ mitt aller rechtūg und zuͦgehoͤrd fùr sich, sin erben und nachkomē zuͦ rechtē, werend₎
underpfanden ✳ und nach pfands und zinsz recht, sitt un̄ gewonheit ✳ an alles abniessen ingeben und vˀsetzt hab. ✳ und uff die offnūg und vˀgicht
stuͤnd ouch der selb Cuͦnrat Vogt mitt sinem fùrsprechen in offem, vˀbannē gericht, ✳ vollvertiget, vollfuͤrt und bestêt den kouff in dˀ masz, als
als vorstat, und gab und bracht den an und durch min, des obgen̄ richters, hand in und zuͦ handen Hansen Leders, an statt und zuͦ hand₎ des jartzitampts und siner pflegˀ, gegenwirtig und kùnfftig, damitt zetuͦnd und lassent als mitt irm eignē unbekùmbertē guͤt. ✳ er gelopt ouch daruff,
inen des kouffs in der màsz, als vorstàt, nach recht wer zesind und inen des guͦt, sicher werschafft zetuͦnd, wo, wen̄ und wie dik si des notdurfftig
sind odˀ werdent, ✳ ouch wider disen ewigē kouff, disz vˀtigung noch dhein vor noch nach gemeldet ding noch geding niemˀ zekomēt, zeredent noch
zetuͦnd in dhein wise, ✳ sunder das alles war, stet und vest zehaltend, und vˀzech sich ouch darùber, alles fùr sich, sin erben und nachkomē, ✳
mittnamē alles des, so si hiewider dheins wegs geschirmē, behelfen sin, ✳ si fùrziechē odˀ geniessen moͤchten ùberal in dhein wise. und beschach
disz alles in gericht mitt urteil und recht, mitt uffgeben, vˀzichen und inantwurten, mitt aller sicherheit und gewarsami, wortē, werken,
wisen, geberden ✳ und allē dem, so darzuͦ gehoͤrent oder notdurfftig wasz ✳ und als das nū und ewklich krafft, macht und handveste habē und
stêt beliben sol und mag aͧn alles widˀtriben, alles nach recht, sitt un̄ gewonheit des ampts uff Boͤtzberg ungevˀlich. und sind hiebi in
gericht gewesen und des gezùgen die erbˀn Lùti Gigˀ, Ruͤtschman Wˀna, Lùti Fùrst, Hans Stampffer von Vilingen, Cuͦntz Bercht von Remīgē,
Hans Birkinger von Stilli, Toman Akerman von Rinikon und ander. ✳ und des alles ze warem, vestem und ewigē urkùnd hat dˀ obgen̄t
min heˀr, der vogt Nickli Entlibuͤch, sin insigel von ir un̄ minˀ bett wegē, im̄ und sinen erben anͧ schaden, offenlich gehenkt an disen
brieff, der dem vilgen̄ Hansē Leder, anstatt als vorstat, nach sinˀ muͦtūg mitt urteil und recht also zegeben erteilt ist, des tags und jars,
als vorstat.